Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/15), а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Еколошко здружение на граѓани ФРОНТ 21/42, преку Искра Стојковска, извршен директор, поднесена против Државната комисија за спречување на корупцијата, по предметот Барање за пристап до информации од јавен карактер, на ден 25.03.2025 година го донесе следното:

**Р Е Ш Е Н И Е**

1. Жалбата изјавена од Еколошко здружение на граѓани ФРОНТ 21/42, преку Искра Стојковска, извршен директор, поднесена против Државната комисија за спречување на корупцијата, заведена во Агенцијата под бр.08-95 на 12.03.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Еколошко здружение на граѓани ФРОНТ 21/42, како што е наведено во Жалбата, на 31.01.2025 година поднело Барање за пристап до информации од јавен карактер до Државната комисија за спречување на корупцијата, со кое побарало по пошта или е-маил да му се достави следната информација:

„На ден 20.11.2024 година Еколошко здружение на граѓани Фронт 21/42 до Државната комисија за спречување на корупцијата достави Пријава поради сомнеж за корупција на лица од неколку државн и локални институции вклучени во незаконска приватизација на државно земјиште и овозможување на дивоградби.

Ве молиме да ни доставите информации дали Државната комисија за спречување на корупција постапила по горенаведената пријава и сите детали во врска со постапувањето.“

 Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-95 на 12.03.2025 година.

Агенцијата со електронски допис бр.08-95 од 12.03.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации по електронски пат на 19.03.2025 година до Агенцијата достави Одговор на жалба бр.03-1062/2 од 19.03.2025 година. Во Одговорот е наведено дека: „..Ве информираме дека по спроведената внатрешна проверка, во рамките на нашата институција не можевме со сигурност да утврдиме дека предметното барање ... е заведено и официјално е приемно од страна на ДКСК, што може да се должи на тоа што истата најверојатно е заведена во друга организациона единица или е доставена како прилог кон веќе постоечката пријава...Со оглед на тоа дека барањето за пристап до информации од јавен карактер е доставена во прилог на Жалбата, ДКСК ќе го разгледа предметното барање и ќе донесе соодветна одлука согласно Законот за слободен пристап до информации од јавен карактер“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**